চোটের জায়গায় রক্তক্ষরণ! এখন কেমন আছেন শ্রেয়স?

ওয়েব ডেস্ক : অস্ট্রেলিয়ার (Australia) বিরুদ্ধে একদিনের সিরিজে ক্যাচ ধরতে গিয়ে চোট পেয়েছিলেন শ্রেয়স আইয়ার (Shreyas Iyer)। চোট এতটা গুরুতর ছিল যে তাঁকে ভর্তি করা হয়েছিল হাসপাতালে। সূত্রের খবর, বর্তমানে ভারতের তারকা ক্রিকেটার ভর্তি রয়েছেন আইসিইউ (ICU)-তে। এমনকী তাঁর অভ্যন্তরীণ রক্তক্ষরণ হচ্ছে বলে খবর।

সংবাদসংস্থা পিটিআইকে এক সূত্র জানিয়েছে, চোট পাওয়ার পর থেকেই আইসিইউ-তে রয়েছেন শ্রেয়স (Shreyas Iyer)। অভ্যন্তরীণ রক্তক্ষরণ হচ্ছে তাঁর। এই রক্তক্ষরণ থেকে যাতে সংক্রমণ না ছড়িয়ে পড়ে নজর রাখা হচ্ছে সেদিকেও।

আরও খবর : অজিদের বিরুদ্ধে টি-টোয়েন্টি সিরিজে খেলবেন না নীতীশ!

প্রসঙ্গত, অজিদের বিরুদ্ধে তৃতীয় একদিনের ম্যাচে ৪৩ তম ওভারে অ্যালেক্স ক্যারির ক্যাচ ধরতে গিয়ে পড়ে যান শ্রেয়স (Shreyas Iyer)। ক্যাচ ধরলেও, পড়ে গিয়ে কোমরে গুরুতর আঘাত পান তিনি। সেই সময় দেখা গিয়েছিল অসহ্য যন্ত্রণার মধ্যে রয়েছেন তিনি। সেলিব্রেশনের জন্য সতীর্থরা এলেও, কোমরে হাত দিয়ে মাঠেই শুয়ে পড়েছিলেন ভারতীয় তারকা ক্রিকেটার। তার পরে কোনও রকম উঠে দাঁড়িয়ে মাঠ ছেড়েছিলেন তিনি। তবে ড্রেসিং রুমে গিয়ে শরীর আরও অসুস্থ হলে দ্রুত পদক্ষেপ নেওয়া হয় ভারতীয় বোর্ডের (BCCI) তরফে। তাঁকে ভর্তি করা হয় হাসপাতালে।

ওই সূত্র আরও জানিয়েছে, বর্তমানে শ্রেয়সের (Shreyas Iyer) শারীরিক অবস্থা স্থিতিশীল। তবে তাঁকে দ্রুত হাসপাতালে ভর্তি করা না হলে পরিস্থিতি আরও খারাপ হতে পারত। চোটের জায়গায় রক্তক্ষরণ হওয়ার কারণে শ্রেয়সের পুরোপুরি সেরে উঠতে আরও বেশ কিছুটা সময় লাগবে। ফলে তাঁকে আবার কবে প্রতিযোগিতামূলক ক্রিকেটে খেলতে দেখা যাবে, তা নিয়ে এখনই কিছু বলা সম্ভব নয়।

প্রসঙ্গত, প্রথমে জানা গিয়েছিল, চোটের কারণে তিন সপ্তাহ তিনি খেলতে পারবেন না। তবে বর্তমান যে পরিস্থিতি সামনে এসেছে, তাতে সব পাল্টে গিয়েছে। ফলে সুস্থ হতে আরও অনেক বেশি দিন সময় লাগতে পারে বলে মনে করা হচ্ছে। অন্যদিকে, নভেম্বরের শেষের দিকে দক্ষিণ আফ্রিকার বিরুদ্ধে সিরিজ শুরু হবে ভারতের। তবে সেখানে শ্রেয়স (Shreyas Iyer) আদৌ খেলতে পারবেন কি না, তা নিয়ে প্রশ্ন উঠে গিয়েছে।